Jare se studie voltooi | Netwerk24
Jare se studie voltooi
Deur Madli Grobbelaar 30 Junie 2020 06:02
Tanya Smit (37) met haar doktorale proefskrif. Sy sal die kwalifikasie in September formeel van die Uni­versiteit van Pretoria (UP) se opvoed­kunde-fakulteit ontvang. Foto: Steyn de Jager
'n Oud-inwoner van Kroonstad het net voor die begin van die staat van inperking in Maart verneem dat sy aan die vereistes vir 'n doktorsgraad voldoen het.
Tanya Smit (37) sal in September 'n PhD-kwalifikasie in kurrikulumontwikkeling en -ontwerp formeel van die Uni­versiteit van Pretoria (UP) se opvoed­kunde-fakulteit ontvang.
Die studie vir haar proefskrif,Self-Regulated Professionalism: A Whole Brain Participatory Action Research design in a pre-service teacher mentoring context, is oor 'n tydperk van drie jaar gedoen, en dit beslaan sewe hoofstukke en 600 bladsye. Prof. Pieter du Toit was haar promotor.
Smit het in 2001 aan die Afrikaanse Hoërskool Kroonstad (Rooiskool) gematrikuleer. Sy het haar BEd-graad en haar honneursgraad in onderwysbestuur en vergelykende opvoedkunde aan die Universiteit van die Vrystaat (UV) verwerf.
Reeds sedert haar skooldae het sy veelsydig uitgeblink. In 2001 het Rooies se eerste hokkiespan, waarvan sy die kaptein was, as naaswenner van die Vrystaatbeker-liga uit die stryd getree.
Op universiteit was sy haar koshuis se primaria en het sy in die UV se studenteraad gedien.
Daarna het haar loopbaan in die onderwys aan die Laerskool Swartkop in Pretoria begin. In dié tyd het sy haar MEd-graad aan Tukkies met lof verwerf.
Sedert 2016 is sy 'n dosent aan die UP se opvoedkunde-fakulteit.
Smit is getroud met Pieter Smit, 'n elektriese ingenieur, en die egpaar het twee kinders, Miandi (5) en Pierre (3).
Sy is die dogter van Steyn en Rina de Jager van Kroonstad. Steyn is die voor­malige skoolhoof van die Sentrale Volkskool Kroonstad en Rina is 'n mode­ontwerper.